બીજા દિવસે એટલે કે ૨૫મીની સાંજે હ્યુસ્ટનના વેજીટેરિયન રેસ્ટોરન્ટ ‘ભોજન’ ના બેંક્વેટ હોલમાં ચાલીસેક જેટલા સર્જકો અને ગુજરાતી સાહિત્યના પ્રેમીઓ સાથે એક મિલન-સમારંભનું આયોજન, હ્યુસ્ટનની ગુજરાતી સાહિત્ય સરિતાના શ્રી. ધવલ મહેતા, શ્રી. નિખિલ મહેતા અને શ્રી.નરેન્દ્ર વેદ દ્વારા કરવામાં આવ્યું હતું. શ્રીમતિ ગીતાબેન પંડ્યાએ પ્રાર્થનાથી શરુઆત કર્યા બાદ શ્રી. વિજય શાહે મુરબ્બીશ્રી. બળવંતભાઇ જાનીનો પરિચય આપતાં તેમને ઉપરવાસના વરસાદની ઉપમા આપી હતી. અને મુખ્યધારાની બહાર મૂકાઈ ગયેલી ડાયસ્પોરા ગુજરાતી ભાષાને વર્તમાન પ્રવાહમાં લાવવાનું ભગીરથ કાર્ય કરનાર તરીકે શ્રી. જાની સાહેબને બિરદાવ્યા હતા. ડાયસ્પોરા શબ્દ સાથે શ્રી. બળવંત જાનીનું નામ જોડાઇ ગયેલું છે. હ્યુસ્ટનના આશાસ્પદ જાણીતા કવયિત્રી શ્રીમતિ દેવિકાબેન ધ્રુવે, શ્રી. જાનીસાહેબનું પુષ્પગુચ્છ અર્પણ કરીને સન્માન કર્યું હતું. શ્રી. બળવંત જાનીએ સર્જકોને સંબોધતાં જણાવ્યું કે ગુજરાતી સાહિત્ય સરિતાના સર્જકોની સાહિત્યપ્રવૃત્તિઓથી તો હું બ્લોગ મારફતે માહિતી મેળવતો જ રહું છું. શ્રી. વિજયભાઇ દર અઠવાડીયે, ‘આ અઠવાડીયાનું મારું વેબકામ’ની ઇ-મેઇલ મોકલીને સતત માહિતી આપતા જ રહે છે.આમ તો હું સંત સાહિત્ય, ચારણી સાહિત્યનો સ્કોલર છું પણ થોડા સમયથી ડાયાસ્પોરા ગુજરાતી સર્જકોની ભાળ મેળવીને, તેમના વિષેની માહિતી એકત્ર કરીને , પરદેશમાં વસવાટ દ્વારા એ સર્જકોએ ત્યાંના જનજીવનનું પ્રતિબિંબ પાડે અને જે ભારતના સર્જકોને નથી સુઝતું એવું નવું શું સરજયું એની માહિતી એકત્ર કરીને એવા સર્જકોના સર્જન અને કવન અંગે પુસ્તકો લખું છું. દાખલા આપતાં તેમણે ‘ઠંડો સુરજ’ કાવ્યનું રસદર્શન કરાવ્યું. જે વસ્તુ આપણા સર્જકોને ન સૂઝે એ ડાયસ્પોરા સર્જકને કેવી રીતે સૂઝે એની વિગતે રસિક વાતો કરી..પન્ના નાયકના કાવ્ય ‘હું’ માં , ‘ભીની રેતના તળીયે પડેલી , દરિયાના તળીયે પડેલી રેતી..સતત ભીંસતા રહેતા સમુદ્રના પ્રેમની વાત…અને એક તરછોડાયેલી, અવગણના પામેલી સ્ત્રીની વેદનાની વાત….નું રસદર્શન કરાવીને, પોતે આ ડાયસ્પોરા સર્જકો પાસેથી શાની અપેક્ષા રાખે છે એની વાત શબ્દો ચોર્યા વગર કહી. પન્ના નાયક, પ્રીતિ સેનગુપ્તા, નટવર ગાંધી, બાબુ સુથાર, હરનીશ જાની, મધુ રાય, આનંદરાવ લિંગાયત, શકુર સરવૈયા, આદિલ મન્સૂરિ, અદમ ટંકારવી, મધુસુદન કાપડીયા,…આ બધા ડાયસ્પોરા સર્જકો કેમ ગણાય એ એમના સર્જનો અને લેખોની વિગતે વાત કરીને સમજાવ્યું. ભારતની UPSC, GPSC જેવી સંસ્થાઓ, યુનિવર્સિટીના અભ્યાસક્રમ…અમદાવાદની ‘રે મઠ’ની સ્મૃતિઓ…ગુજરાત લિટરરી એકેડેમી ઓફ નોર્થ અમેરિકાના એવોર્ડોની વાતો…ખુબ અસરકારક રીતે કરી. પોતે લખેલા વિવિધ પુસ્તકો અંગે વાતો કરી. અને અંતમાં કહ્યું કે- હું અહીં નરી ભાષાપ્રીતિના પોંખણા, વધામણા કરવા આવ્યો છું.મને અહીં જે હોંકારો મળ્યો છે તે બળ આપે છે. ઘરથી દૂર એક બીજું ઘર પણ છે એવી લાગણી મને હ્યુસ્ટનમાં થઈ છે. હાજર રહેલા સર્જકોએ પોતાની ઓળખાણ આપી અને પોતાના સર્જનો અંગે પણ વાતો કરી.